En Aragón pareix que  i predomina o nombre «azor», de radiz latina («acceptor») y homologo con altras luengas romances d'a Peninsula, como o castellano («azor»), l'astur-leyonés («azor») y o galaico-portugués («açor»), per el que puede considerar-se un termino de destribución plenament iberorromance occidental. Manimenos, en bells puntos de l'aria aragonesofona d'a Comunidat Autonoma, se i documenta como forma popular «esparvero perdiguero» en A Perdiguera y Salas Altas (Semontano de Balbastro), en Solipueyo (val d'A Fueva) y Buerba (val de Vió) en Sobrarbe, y en Esdolomada (baixa Ribagorza), con una curiosa destribución que, per casualidat u no, cubre qualques comarcas de l'aria oriental, y que clarament s'alinia con a denominación popular de bellas altras especies, parients de luent d'istes animals, en o chenero Buteo, anque fendo-les un aprecio como si se les atribuise d'estar cazadors habituals (u cosa asinas) de perdices.